Ο Καρλ Χάινς Ρουμενίγκε (γερμανικά: "Karl-Heinz Rummenigge", γεννήθηκε 25 Σεπτεμβρίου 1955) είναι Γερμανός πρώην διεθνής ποδοσφαιριστής, που γνώρισε μεγάλες επιτυχίες, κυρίως αγωνιζόμενος με την Μπάγερν Μονάχου. Με την εθνική ομάδα της Δυτικής Γερμανίας κατέκτησε το Ευρωπαϊκό Πρωτάθλημα Ποδοσφαίρου 1980. Θεωρούμενος ως ένας από τους καλύτερους επιθετικούς όλων των εποχών, το 1999 ψηφίστηκε 35ος καλύτερος ποδοσφαιριστής του 20ού αιώνα στις εκλογές της IFFHS. Το Μάρτιο του 2004 επιλέχτηκε από τον Πελέ στη λίστα FIFA 100, ως ένας από τους 125 σπουδαιότερους εν ζωή ποδοσφαιριστές.